Radopole
Radopole on küla (vidējciems) Lätis Rēzekne piirkonnas Viļāni vallas. Küla asub valla lõunaosas ja Radopole järve kaldal. Radopole jääb valla keskusest Viļānist 4,6 ning Riiast 221 kilomeetri kaugusele. Külas on raamatukogu. Külas on kabel, mis aastail 1783–1820 kuulus Viļāni bernardiinide kloostrile. 1842. aastal ostis Viļāni mõisa Wincenty Janowski, kes abiellus Radopole mõisast pärit Zofia Szczotkowskaga. Nõnda läks sealne mõis XIX sajandi teisel poolel Janowskite suguvõsa valdusse. Sajandivahetuse paiku kuulus mõisale 1005 tiinu (ligikaudu 1100 hektarit) maad. Nõukogude perioodil asus seal loomakasvatuse katsejaam. Aastail 2009–2021 kuulus küla Viļāni piirkonda. 2002. aastal oli külas 368 elanikku, 2018. aastal oli elanikke 265, 2020. aastal aga 258.